CELEX: 52016PC0226
Language: da
Date: 2016-04-22
Title: Forslag til RÅDETS AFGØRELSE om den holdning, der skal indtages på vegne af Den Europæiske Union vedrørende de beslutninger, der skal vedtages af Eurocontrols Permanente Kommission, om centraliserede tjenester

EUROPA-KOMMISSIONEN
            Bruxelles, den 22.4.2016
            COM(2016) 226 final
            2016/0118(NLE)
            Forslag til
            RÅDETS AFGØRELSE
            om den holdning, der skal indtages på vegne af Den Europæiske Union vedrørende de beslutninger, der skal vedtages af Eurocontrols Permanente Kommission, om centraliserede tjenester
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               1.1.Begrundelse og formål
            
            
               Generelt
            
            
               Rådet vedtog den 8. december 2015 afgørelse (EU) 2015/2394 om den holdning, der skal indtages af medlemsstaterne på vegne af Den Europæiske Union vedrørende de beslutninger, der skal træffes af Eurocontrols Permanente Kommission, om Eurocontrols roller og opgaver og om centraliserede tjenester. Eurocontrols Permanente Kommission skulle efter planen have truffet beslutningerne om centraliserede tjenester den 9. december 2015, således at Eurocontrol kunne udarbejde finansierings- og udbudsspecifikationer samt tekniske specifikationer med henblik på rettidig anvendelse af nye "European Air/Ground Data Communication Services" (europæiske luft/jord-datakommunikationstjenester), i det følgende benævnt "EAGDCS". 
            
            
            
               Da Unionen ikke deltager i den Permanente Kommission, skulle Rådets afgørelse gennemføres af de medlemsstater, der deltager i den Permanente Kommission, idet de skulle handle i fællesskab i Unionens interesse. 
            
            
            
               Rådet besluttede, at Unionens holdning skulle være at udsætte vedtagelsen af Eurocontrols beslutning om centraliserede tjenester, fordi der ikke forelå tilstrækkelige oplysninger til at evaluere indholdet af en sådan beslutning. En sådan beslutning kunne desuden have foregrebet fremtidige aktiviteter, der udføres af Eurocontrol, på en måde, der kunne være til skade for Unionens aktiviteter på området, navnlig hvad angår forskning i lufttrafikstyring i det fælles europæiske luftrum (SESAR).
            
            
            
               Da Eurocontrol i øjeblikket er ved at udvikle 18 forskellige centraliserede tjenester, omfattede Unionens holdning ikke blot EAGDCS, men alle centraliserede tjenester, der kunne blive udviklet med henblik på indførelse, eftersom alle har samme tilknytning til Unionens aktiviteter på området, især hvad angår SESAR.
            
            
            
               Den 9. december 2015 traf Eurocontrols Permanente Kommission på grund af Unions holdning ingen beslutning vedrørende EAGDCS. Det blev i stedet aftalt, at Eurocontrol skulle fortsætte arbejdet med en revideret beslutning om centraliserede tjenester i tæt samarbejde med interessenterne og fremlægge en vurdering af de økonomiske konsekvenser af indførelsen og driften af EAGDCS.
            
            
            
               Den 9. februar 2016 sendte Eurocontrols Agency og interessenter i erhvervslivet Kommissionen et fælles undertegnet revideret forslag til EAGDCS, hvori begge parter anførte, at den påkrævede analyse af de økonomiske konsekvenser fremgår af de gennemførlighedsundersøgelser, der blev leveret til Innovation & Networks Executive Agency (INEA) i slutningen af 2015. Disse undersøgelser indeholder imidlertid kun overfladiske cost-benefit-analyser, så det er stadig nødvendigt at have en fyldestgørende analyse af de økonomiske konsekvenser af centraliseringen af EAGDCS.
            
            
            
               Eurocontrols Agency kan desuden foreslå Eurocontrols Permanente Kommission at vedtage denne nye beslutning om EAGDCS ved en skriftlig procedure.
            
            
            
         
         
            
               I dette forslag til Rådets afgørelse henvises til EAGDCS. Det foreslås, for så vidt angår udvikling af et demonstrationsprojekt, i princippet at støtte videreførelsen af samarbejdet mellem Eurocontrols Agency og Eurocontrol-staternes luftfartstjenesteudøvere samt med netadministratoren. I forslaget fastlægges der dog tre vigtige betingelser, som en sådan beslutning bør indeholde. 
            
            
            
               Den første betingelse er, at der ved udviklingen af demonstrationsprojektet fuldt ud skal tages hensyn til det tekniske arbejde, der udføres af SESAR-fællesforetagendet. Hensigten er at undgå uoverensstemmelser mellem de to organisationers aktuelle og fremtidige arbejde i forbindelse med udviklingen af de relevante centraliserede tjenester. 
            
            
            
               For det andet skal inddragelsen af Det Europæiske Luftfartssikkerhedsagentur (EASA) sikres, da EASA skal forestå certificeringen af og tilsynet med en eventuel tjeneste, der udøves fra centralt hold, før denne kan idriftsættes. Dette bør sikre, at mulige uoverensstemmelser på dette område undgås, og at midler fra ruteafgifter, men også EU-støtte, anvendes så effektivt som muligt.
            
            
            
               Endelig bør betingelserne i denne beslutning være af en sådan art, at den hverken griber ind i udbud i forbindelse med en sådan tjeneste, eller dens indførelse og drift på det indre marked. Dette burde sikre, at EU's udbudsregler for sådanne tjenester, som skal leveres i forbindelse med det fælles europæisk luftrum, fortsat anvendes, således at der opnås størst mulig omkostningseffektivitet. 
            
            
            
               De betingelser, der er anført ovenfor, betragtes som væsentlige. I betragtning af deres art og anvendelsesområde vil de sandsynligvis også være relevante for Unionens holdninger til Eurocontrols fremtidige beslutninger vedrørende centraliserede tjenester. Kommissionen vil se nøje på disse spørgsmål, hver gang der opstår behov for nye forslag.
            
            
            
               Baggrundsinformation om udviklingen af centraliserede ATM-tjenester 
            
            
               Eurocontrols Agency er nået langt i sit arbejde med konceptet centraliserede tjenester, siden det blev indledt i slutningen af 2012. Eurocontrols Agency fik af Den Permanente Kommission i februar 2014 tilladelse til at påbegynde en trinvis vurdering og demonstration af den driftsmæssige, tekniske og økonomiske gennemførlighed af disse potentielle centraliserede tjenester, idet man anerkendte, at tjenesterne befinder sig på forskellige udviklingstrin. Siden da har Eurocontrols Agency afholdt en række workshops og udviklet driftskoncepter (CONOPS) for flere centraliserede tjenester. Det har udarbejdet en omfattende cost-benefit-analyse og fået den godkendt af en uafhængig konsulent. De nærmere enkeltheder i cost-benefit-analysen er dog ikke gjort til genstand for offentlig kontrol.
            
            
               2.JURIDISKE ASPEKTER AF FORSLAGET
            
            
            
               På baggrund af ovenstående, især det forhold, at der foreligger et revideret forslag til EAGDCS, og baseret på artikel 100, stk. 2, og artikel 218, stk. 9, i traktaten om Den Europæiske Unions funktionsmåde foreslås det at vedtage en ny holdning, der skal indtages på vegne af Unionen vedrørende de beslutninger, der skal vedtages af Eurocontrols Permanente Kommission, om centraliserede tjenester.
            
            
               2016/0118 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på vegne af Den Europæiske Union vedrørende de beslutninger, der skal vedtages af Eurocontrols Permanente Kommission, om centraliserede tjenester
            
            
               RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, særlig artikel 100, stk. 2, og artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Der blev ved Rådets afgørelse (EU) 2015/2394 af 8. december 2015 fastlagt en holdning, som Unionen skulle indtage, til en beslutning, som Eurocontrols Permanente Kommission efter planen skulle have truffet den 9. december 2015, om centraliserede tjenester, således at Eurocontrol kunne udarbejde finansierings- og udbudsspecifikationer samt tekniske specifikationer med henblik på rettidig anvendelse af nye "European Air/Ground Data Communication Services" (europæiske luft/jord-datakommunikationstjenester), i det følgende benævnt "EAGDCS".
            
            
               (2)Unionens holdning var, at Eurocontrols beslutning om sådanne tjenester skulle udsættes, fordi der ikke forelå tilstrækkelige oplysninger til at evaluere indholdet af en sådan beslutning, og fordi den kunne foregribe fremtidige aktiviteter, der udføres af Eurocontrol, på en måde der kunne være til skade for Unionens aktiviteter på området.
            
            
               (3)Den 9. december 2015 traf Eurocontrols Permanente Kommission på grund af Unionens holdning ingen beslutning om EAGDCS og bad Eurocontrols Agency arbejde videre på et revideret forslag i tæt samarbejde med erhvervslivet og om at fremlægge en vurdering af de økonomiske omkostninger ved EAGDCS.
            
            
               (4)Eurocontrols Agency og interessenter i erhvervslivet fremlagde den 9. februar 2016 et revideret forslag om EAGDCS, hvortil der var generel opbakning, og forsikrede, at en analyse af de økonomiske omkostninger fremgår af eksisterende gennemførlighedsundersøgelser.
            
            
               (5)Eurocontrols Agency kan foreslå Eurocontrols Permanente Kommission at vedtage denne nye beslutning om EAGDCS ved en skriftlig procedure.
            
            
               (6)Beslutningen vedrører udvikling af et demonstrationsprojekt for EAGDCS. Den har retsvirkninger, da den regulerer situationer, som er omfattet af EU-retten, og kan afhængigt af indholdet have konkret indflydelse på disse situationer. Den kan få indflydelse på fordelene ved det tekniske arbejde vedrørende datalink-tjenester, som SESAR-fællesforetagenet udfører, på risikoen for manglende overensstemmelse på området certificering og tilsyn i betragtning af EASA's rolle på dette område og dermed på risikoen for en ineffektiv anvendelse af midler, der stammer fra ruteafgifter og EU-støtte, samt på omkostningseffektiviteten ved de indførelsesaktiviteter, som Unionen skal udføre i forbindelse med SESAR-projektet.
            
            
               (7)I betragtning af de fordele, der forventes ved udviklingen af et demonstrationsprojekt, bør der i princippet gives opbakning til en beslutning til fordel for det relevante samarbejde. Beslutningen bør dog indeholde de betingelser, som sikrer Unionens interesser på de punkter, der er omtalt ovenfor. 
            
            
               (8)Den holdning, der skal indtages på Unionens vegne i Eurocontrols Permanente Kommission, bør derfor fastlægges — 
            
            
               BESTEMT FØLGENDE:
            
            
               Artikel 1
            
            
               Den holdning, der skal indtages på Unionens vegne i Eurocontrols Permanente Kommission, er at give opbakning til, at Eurocontrols Agency fortsat samarbejder med Eurocontrol-staternes luftfartstjenesteudøvere og netadministratoren om udviklingen af et demonstrationsprojekt til European Air/Ground Data Communication Services (EAGDCS) i forbindelse med SESAR-projektet, herunder udvikling af hensigtsmæssig forvaltning og finansiering, og udarbejdelsen af en omfattende økonomisk konsekvensanalyse. En sådan beslutning skal dog sikre:  
            
            
               –at der fuldt ud tages hensyn til resultatet af det tekniske arbejde om datalink-tjenester, som udføres af SESAR-fællesforetagendet 
            
            
               –at de aktiviteter, der er omfattet af beslutningen, udøves i samarbejde med EASA, for så vidt som de vedrører EASA's indledende arbejde forud for en kommende certificering af og et kommende tilsyn med EAGDCS, og  
            
            
               –at den ikke griber ind i udbud i forbindelse med EAGDCS og i indførelsen og driften heraf.
            
            
            
               Medlemsstaterne handler i fællesskab i Unionens interesse.
            
            
               Artikel 2
            
         
         
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand